CELEX: 62021TN0441
Language: fi
Date: 2021-07-23 00:00:00
Title: Asia T-441/21: Kanne 23.7.2021 – UBS Group ja UBS v. komissio

11.10.2021   
            
            
               FI
            
            
               Euroopan unionin virallinen lehti
            
            
               C 412/13
            
         
      Kanne 23.7.2021 – UBS Group ja UBS v. komissio
      (Asia T-441/21)
      (2021/C 412/14)
      Oikeudenkäyntikieli: englanti
      
         Asianosaiset
      
      
         Kantajat: UBS Group AG (Zürich, Sveitsi), UBS AG (Zürich) (edustajat: asianajajat D. Wood ja I. Ioannidis)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  ottamaan kanteen tutkittavaksi ja hyväksymään sen sekä kumoamaan Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan mukaisesta menettelystä 20.5.2021 tehdyn komission päätöksen C(2021) 3489 final (AT.40324 – European Government Bonds) tai toissijaisesti alentamaan sakon määrän 51,3 miljoonaksi euroksi UBS:n myynnin nettoarvoon perustuvan menetelmän mukaisesti tai ainakin alentamaan sen 60,6 miljoonaksi euroksi UBS:n myynnin oikaistuun nettoarvoon perustuvan menetelmän mukaisesti tai joka tapauksessa alentamaan sakkoa ainakin 65 prosentilla komission käyttämässä menetelmässä todettujen virheiden ja epätarkkuuksien vuoksi
               
            
                  —
               
               
                  määräämään, että komissio vastaa omista oikeudenkäyntikuluistaan, ja velvoittamaan komission korvaamaan UBS:n oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa viiteen kanneperusteeseen.
      
                  1)
               
               
                  Ensimmäinen kanneperuste, joka perustuu siihen, että komissio on jättänyt soveltamatta rahoituslaitosten liikevaihdon laskentaan yleisesti sovellettavia unionin oikeuden sääntöjä ja siten loukannut yleisiin periaatteisiin kuuluvia yhdenvertaisen kohtelun ja luottamuksensuojan periaatteita.
               
            
                  2)
               
               
                  Toinen kanneperuste, joka perustuu siihen, että komissio on virheellisesti poikennut sakkoja koskevista suuntaviivoista (1) tavalla, joka on ollut mielivaltainen, riittämättömästi perusteltu ja asiaa koskevan oikeuskäytännön vastainen sekä loukannut UBS:n puolustautumisoikeuksia.
               
            
                  3)
               
               
                  Kolmas kanneperuste, joka perustuu siihen, että komissio ei ole esittänyt riittäviä perusteluja valitsemalleen menetelmälle.
               
            
                  4)
               
               
                  Neljäs kanneperuste, joka perustuu siihen, että komissio ei ole käyttänyt parhaita saatavilla olevia lukuja UBS:n myynnin arvon laskennassa.
               
            
                  5)
               
               
                  Viides kanneperuste, joka perustuu siihen, että komissio on soveltanut omaa menetelmäänsä tavalla, joka on aineellisesti virheellinen ja jossa on useita aineellisia epätarkkuuksia ja virheitä, jotka ovat johtaneet suhteettoman suuren sakon määräämiseen UBS:lle.
               
            
         (1)  Suuntaviivat asetuksen n:o 1/2003 23 artiklan 2 kohdan a alakohdan mukaisesti määrättävien sakkojen laskennasta (EUVL 2006, C 210, s. 2).